Karlmaður á þrítugsaldri var handtekinn í Reykjavík í morgun eftir að skotið var á karl og konu í Grafarholti á fjórða tímanum í nótt.
Karlmaður og kona urðu fyrir skotárás í Grafarholti í Reykjavík í nótt. Karlmaður á þrítugsaldri var handtekinn í húsi við Miklubraut í morgun.
Fólkið sem varð fyrir skotárásinni dvelur nú á slysadeild Landspítalans. Þangað voru fólkið flutt eftir að skotið var á það utandyra í Grafarholti á fjórða tímanum í nótt og gert að sárum þeirra. Fólkið er ekki í lífshættu. Lögreglan handtók karlmann á þrítugsaldri í húsnæði við Miklubraut í Reykjavík í morgun. Lögreglan var með mikinn viðbúnað þar, eða eins og einn íbúinn lýsti því; það var allt fullt af lögreglu og sérsveitarmenn með alvæpni. Íbúar urðu aðgerða lögreglu varir um klukkan átta í morgun og fengu litlar skýringar á hvað væri að gerast. Það kom þó sumum íbúum ekki á óvart að sjá lögreglu því þar hefur búið um skeið maður sem lauk fyrir nokkru afplánun fangelsisdóms fyrir ofbeldisbrot. Það mun vera maðurinn sem var handtekinn í morgun. Lögreglan segir í tilkynningu að viðbúið sé að mál sem þetta vekji óhug hjá fólki en að almenningi sé ekki hætta búin vegna málsins, heldur sé hér um einstakt mál að ræða. Lögreglan boðar frekari upplýsingar um rannsókn málsins síðar í dag.

Karlmaður á þrítugsaldri er í haldi lögreglu, grunaður um að hafa sært karl og konu skotsárum í Grafarholti í Reykjavík á fjórða tímanum í nótt. 